Ε.Ψ.Ε.Π.

Αστική μη Κερδοσκοπική Εταιρεία

ΠΡΟΤΑΣΗ ΕΡΓΟΥ

(στο πλαίσιο της 1ης Πρόσκλησης Υποβολής Προτάσεων

για τον Συμμετοχικό Προϋπολογισμό στο Δήμο Ιωαννιτών)

Τίτλος

ΛΕΙΤΟΥΡΓΙΚΗ ΑΝΑΒΑΘΜΙΣΗ ΠΥΡΗΝΑ ΑΣΤΙΚΟΥ ΠΡΑΣΙΝΟΥ ΠΟΛΗΣ ΙΩΑΝΝΙΝΩΝ - Η ΠΕΡΊΠΤΩΣΗ ΤΟΥ ΠΑΡΚΟΥ ΛΙΘΑΡΙΤΣΙΑ

ΤΟΠΟΘΕΣΙΑ ΠΡΟΤΕΙΝΟΜΕΝΗΣ ΠΑΡΕΜΒΑΣΗΣ:

Πάρκο Λιθαρίτσια, Ιωάννινα

ΕΝΔΕΙΚΤΙΚΟΣ ΠΡΟΫΠΟΛΟΓΙΣΜΟΣ:

50.000 €

Νοέμβριος 2017

***1. ΣΤΟΧΟΣ ΕΡΓΟΥ***

 Είναι, σήμερα, γνωστή και επιστημονικά τεκμηριωμένη η θετική συμβολή της φύσης και του φυσικού τοπίου στην υγεία και ευεξία του ανθρώπου, στην πρόληψη νόσων, στη διαμόρφωση και διατήρηση ενός κατάλληλου πλαισίου θεραπευτικών παρεμβάσεων για την αντιμετώπιση σωματικών, ψυχικών, νοητικών ασθενειών και διαταραχών και την αποκατάσταση συνεπειών ασθενειών και προβλημάτων λειτουργικότητας εξαιτίας αναπηριών και, εν τέλει, στην αύξηση της ανθεκτικότητας (resilience) και στη μείωση της ευθραυστότητας (frailty) του ανθρώπου. Έτσι, στις μέρες μας, παγκοσμίως, προωθείται η αντίληψη της λεγόμενης «πράσινης φροντίδας» (green care), δηλαδή της ανάδειξης της αξίας της επαφής του πολίτη με το αστικό ή περιαστικό πράσινο, μέσα από έργα και παρεμβάσεις τοπικής ή υπερτοπικής εμβέλειας, όπως είναι οι θεραπευτικοί κήποι, τα θεραπευτικά πάρκα, τα άλση, τα δασύλλια, τα δάση, κα..

 Στόχος του προτεινόμενου έργου είναι ο λειτουργικός επανασχεδιασμός και αναβάθμιση υφιστάμενου ανοιχτού - κοινόχρηστου χώρου αστικού πρασίνου της πόλης των Ιωαννίνων (Πάρκο Λιθαρίτσια), η επαναπροσέγγιση της αξιοποίησης και χρήσης του για την κάλυψη σύγχρονων βιοτικών ανθρώπινων αναγκών και για την αναβάθμιση της ποιότητας ζωής στον αστικό χώρο, μέσα από τη συστηματική χρήση ενός κοινόχρηστου χώρου από όλους τους δημότες, χωρίς αποκλεισμούς, για κοινωνικούς και θεραπευτικούς σκοπούς.

 Με άλλα λόγια στόχος του έργου είναι η πρακτική εφαρμογή της σύγχρονης αντίληψης της μετατροπής ενός «κλασικού» αστικού πάρκου σε ένα δημόσιο χώρο πρασίνου και ανάπτυξης της κοινωνικής συναναστροφής, προσβάσιμου σε όλους και κατάλληλου για την δημιουργία συνθηκών ευεργετικής επαφής ατόμων ευάλωτων κοινωνικών ομάδων (ΑμΕΑ, ηλικιωμένοι, ανοϊκοί, κα.) με τη φύση και το χώρο, επικεντρώνοντας ιδιαίτερα στην πρόληψη και προαγωγή της ψυχικής και σωματικής υγείας για την καλύτερη αξιοποίηση του αστικού πρασίνου μέσα από συγκεκριμένες χρήσεις ενεργού και παθητικής αναψυχής αλλά και σύγχρονων θεραπευτικών δράσεων.

 Εν κατακλείδι, αφού κάθε αστικό πάρκο, ως όαση πρασίνου, είναι για κάθε άνθρωπο μία «ανάσα ψυχής», ο στόχος του έργου είναι να δημιουργήσει σε ένα αστικό πάρκο του κέντρου της πόλης των Ιωαννίνων μία «παρατεταμένη ανάσα ψυχής».

***2. ΠΕΡΙΓΡΑΦΗ***

 Έναντι του ανωτέρω περιγραφόμενου στόχου το προτεινόμενο έργο συνίσταται σε μία σειρά αναγκαίων τεχνικών και αισθητικών στοχευμένων παρεμβάσεων στο Πάρκο Λιθαρίτσια, στα Ιωάννινα, οι κυριότερες των οποίων, συνοπτικά, είναι:

1) η δημιουργία ενός θεραπευτικού κήπου-πάρκου με την ανάπτυξη και δημιουργία πολύ-αισθητηριακών, συνδυαστικών, τμημάτων: α) ανθόκηπου κατάλληλης βοτανικής σύνθεσης και ποικιλότητας (λουλούδια διαφόρων χρωμάτων και αποχρώσεων-υφών του πράσινου, με διαδοχική ανθοφορία και με διάφορα αρώματα), β) δενδροφύτευσης διαφορετικού ύψους και είδους, γ) νεροκατασκευών - μικρής/ών λίμνης/ών, βραχόκηπων (για τη δημιουργία εικόνας και ήχου νερού), στοιχεία που εν συνόλω προσελκύουν επιθυμητή πανίδα (πουλιά και πεταλούδες), δημιουργούν αρώματα και ανακουφιστικές εικόνες «ευκίνητων» στο παραμικρό αεράκι διακοσμητικών χλοών (η διάσταση της διαδραστικής παρουσίας χρηστών-επισκεπτών μέσα από προγράμματα-δραστηριότητες κηπουρικής, ανθοκομίας, δενδροκομίας και εργοθεραπείας πρέπει να εξεταστεί),

2) μικρές ή ενδιάμεσες λειτουργικές παρεμβάσεις στο χώρο με την κατασκευή ελκυστικών θέσεων παραμονής, ξεκούρασης και συναναστροφής, επιφανειών βάδισης με κατάλληλη βοηθητική υποδομή (π.χ. μπάρες φυσιοθεραπείας), τη βελτίωση της πλήρους και ασφαλούς προσβασιμότητας και της διασύνδεσής του με το όμορο δημοτικό χώρο στάθμευσης οχημάτων (διάδρομοι κίνησης, ράμπες για αναπηρικά αμαξίδια, ενδεχομένως χρήση μηχανικών μέσων) και την αισθητική ανάδειξή του (π.χ. προσθήκη διακοσμητικών στοιχείων),

3) η δημιουργία ελεύθερου υπαίθριου χώρου ήπιας άσκησης και άθλησης (playground), χώρου διαφόρων υπαίθριων παιχνιδιών (σκάκι, παιχνίδια καρτών, κ.α.) και δραστηριοτήτων για ηλικιωμένους (senior playgrounds) ή/και για παιδιά, προωθώντας πτυχές της ενεργού γήρανσης μέσα από τη σχέση παππούδων-εγγονών και τα αμφίδρομα θετικά αποτελέσματα αυτής.

4) η αισθητική και χρηστική ενσωμάτωση στο χώρο έργων τέχνης, εικαστικών στοιχείων και δημιουργιών κατάλληλης θεματικής (γλυπτά, ζωγραφική, μουσική, κα.), αξιοποιώντας την ανακουφιστική για την ανθρώπινη ψυχή αξία της ευεργετικής παρουσίας στο φυσικό τοπίο μορφών τέχνης και δημιουργίας.

5) η χρήση σύγχρονων μέσων τεχνολογίας ICT για τη χρηστική διευκόλυνση ατόμων αισθητηριακής αναπηρίας (όραση, ακοή) ή γνωσιακών δυσκολιών.

 Επιπροσθέτως, αναφορικά με την πρόταση, σημειώνεται ότι η κεντρική τοποθεσία του έργου με την αμεσότητα της προσπέλασης, η γειτνίαση με το Αρχαιολογικό Μουσείο Ιωαννίνων (δραστηριότητα που προσελκύει επισκέπτες μεγαλύτερης ηλικίας), η υψομετρία του τοπικού και ευρύτερου χώρου, το «ανοιχτό» τοπίο και η οπτική διέξοδος προς το τοπίο της λίμνης Παμβώτιδος, η υφιστάμενη χλωρίδα (είδος, πυκνότητα, μέγεθος), και, τέλος, η άμεση επαφή του συγκεκριμένου δημόσιου χώρου με τον όμορο, σημαντικό σε μέγεθος (περίπου 7 στρεμμάτων), επίσης δημόσιο χώρο (πάρκο Ρολογιού), στοιχείο που προσδίδει στη συγκεκριμένη πρόταση άμεσες ή μεσοπρόθεσμες δυνατότητες λειτουργικής διασύνδεσης όμορων χώρων και χωρικής επέκτασης της παρούσας αστικής παρέμβασης, αποτελούν σημαντικά πλεονεκτήματα της συγκεκριμένης θέσης αναφορικά με τον τιθέμενο χρηστικό της στόχο και τη βιωσιμότητα του έργου, συνδυαστικά με την προοπτική δημιουργικής - εκπαιδευτικής «εμπλοκής» στο χώρο ευαίσθητων πληθυσμιακών ομάδων (π.χ. μαθητές και εκπαιδευτικοί μέσα από δράσεις λειτουργικής «υιοθεσίας»).

***3. ΠΑΡΟΥΣΑ ΚΑΤΑΣΤΑΣΗ***

 Σήμερα, ο εν λόγω δημόσιος χώρος, συνολικής επιφάνειας περίπου 15 στρεμμάτων, έχει τα χαρακτηριστικά ενός κλασικού επισκέψιμου, δημόσιου, κοινόχρηστου χώρου, όχι ιδιαίτερα ελκυστικού, ούτε αρκούντως επαρκούς και κατάλληλης υποδομής παραμονής, συναναστροφής και κοινωνικής αλληλεπίδρασης ανθρώπων, λειτουργικά αμιγώς συνυφασμένου και συσχετισμένου με την υφιστάμενη στο χώρο ομώνυμη δημοτική επιχείρηση εστίασης και οργάνωσης κοινωνικών εκδηλώσεων.

Επιπροσθέτως, αναφορικά με την πρόταση, σημειώνεται ότι η κεντρική τοποθεσία του έργου με την αμεσότητα της προσπέλασης, η γειτνίαση με το Αρχαιολογικό Μουσείο Ιωαννίνων (δραστηριότητα που προσελκύει επισκέπτες μεγαλύτερης ηλικίας), η υψομετρία του τοπικού και ευρύτερου χώρου, το «ανοιχτό» τοπίο και η οπτική διέξοδος προς το τοπίο της λίμνης Παμβώτιδος, η υφιστάμενη χλωρίδα (είδος, πυκνότητα, μέγεθος), και, τέλος, η άμεση επαφή του συγκεκριμένου δημόσιου χώρου με τον όμορο, σημαντικό σε μέγεθος (περίπου 7 στρεμμάτων), επίσης δημόσιο χώρο (πάρκο Ρολογιού), στοιχείο που προσδίδει στη συγκεκριμένη πρόταση άμεσες ή μεσοπρόθεσμες δυνατότητες λειτουργικής διασύνδεσης όμορων χώρων και χωρικής επέκτασης της παρούσας αστικής παρέμβασης, αποτελούν σημαντικά πλεονεκτήματα της συγκεκριμένης θέσης αναφορικά με τη βιωσιμότητα και τον τιθέμενο χρηστικό στόχο του έργου, συνδυαστικά με την προοπτική δημιουργικής - εκπαιδευτικής «εμπλοκής» στο χώρο ευαίσθητων πληθυσμιακών ομάδων (π.χ. μαθητές και εκπαιδευτικοί μέσα από δράσεις λειτουργικής «χωρικής υιοθεσίας»).